۱۴۴۶-۶-۱۳ تاریخ نشر شوی خبرونه مرکزی ریاست ‏د افغانی سرې میاشتې د مرکزی دفتر، زونونو او د ولایتی څانګو مسٸولینو ته روزنیز ورکشاپ پیل شو! نن یکشنبه د جمادی الآخر میاشتې پر ١٣مه، د افغانی سرې میاشتې له لوری د سازمانی ظرفیت ارزونې تر عنوان لاندې پنځه ورځنی روزنیز ورکشاپ پیل شو. د یاد ورکشاپ پرانیسته کې د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور د ورکشاپ ګډونوالو ته د ښه راغلاست او د ورکشاپ د تنظیموونکو څخه د مننې ترڅنګ افغان ولس او ملت لپاره د سرې میاشتې د کاری مسٸولیتونو او بشرپالو فعالیتونو د ارزښت په اړه هر اړخیزه او تفصیلی وینا وکړه او یاده یې کړه چې په دې خیریه، خپلواکې او ملی ټولنې هم دولت او هم ملت پوره باور لری او مونږ هر یو باید په کامل صداقت، اخلاص او رښتینولۍ ددې ځورېدلی او دردیدلی ملت خدمت وکړو، نوموړی وویل افغانی سره میاشت د قوی او غښتلی بشری ځواک په لرلو سره خپل بشرپال خدمات د هېواد په ګوټ ګوټ کې تر اړمنو، پېښځپلو او بې سرپرسته کورنیو پر وخت رسوی. ښاغلی دلاور دا ورکشاپ د مسٸولینو ترمنځ د نظریاتو د تبادلې، د ستونزو او نیمګړتیاوو د پېژندو او ستونزو ته د حل لارو د پیدا کولو غوره فرصت وګاڼه او له دوی یې غوښتنه وکړه څو له دې ورکشاپ څخه په اعظمی توګه ښه استفاده وکړی. یاد ورکشاپ کې به د افغانی سرې میاشتې د سازمانی ظرفیت ارزونې او تصدیق په اړه بېلابېل خپل منځی بحثونه ترسره او د نتایجو په اړه یې لازمې پرېکړې وشی. غزنی ‏غزنی ولایت کې ۳۲۲۷۱ تنه وګړو ته روغتیایی خدمات وړاندې شوی! د افغانی سرې میاشتې روغتیایی کارکوونکو د غزنی ولایت په بېلابېلو سیمو کې د تېرو ۳۰ ورځو په ترڅ کې ۱۱۱۳۸ تنو ته د کتنې ترڅنګ د اړتیا وړ درمل ورکړی؛ د ۹۸۹ تنو ټپیانو پانسمان، ۲۹۹۴ مېرمنو او ماشومانو ته د بیلا بیلو ناروغیو د مخنیوی په برخه کې د واکسینونو تطبیق، ۱۱۴۸۵ کسانو ته د روغتیا ساتنې په تړاو اړینې مشورې، ۱۴۰۱ مېرمنو ته د زیږون په برخه کې خدمات، ۳۱۱۵ خوارځواکو ماشومانو ته د خوارځواکۍ اړوند خوراکی توکی او ۱۱۴۹ تنو مېرمنو ته د کورنی تنظیم د چمتووالی په برخه کې لازمې مشورې هم ورکړې دی.